Onthoofde liggaam langs geldwa aangetrefDie liggaam van een van die vermeende transitorowers is langs die geldwa aangetref. (Foto: Yusuf Abramjee/Twitter) Die liggaam van ŉ vermeende transitorower wat vermoedelik onthoof is in die ontploffing om ŉ geldwa oop te blaas, is Woensdagoggend op die R28 in Mohlakeng in Gauteng aangetref. Kol. Athlenda Mathe, polisiewoordvoerder, het gesê lede van die Bekkersdal-polisie wat verhoorafwagtende gevangenes vervoer het, het Woensdag omstreeks 09:00 op die toneel afgekom. Die bende rowers het van agter ŉ wit Ford Ranger op hulle losgebrand. Nie die polisielede of die gevangenes is beseer nie. Die rowers het met ŉ bedrag geld gevlug en is steeds soek. ‘n Uitgebrand BMW is ook op die toneel aangetref. (Foto: SA Polisie) “Op die toneel het die polisie bepaal dat die G4S-geldwa reeds oopgeblaas is. Langs die voertuig is die liggaam van ŉ man, wat volgens die voorlopige ondersoek vermoedelik ŉ verdagte is, aangetref. Hy is oënskynlik onthoof in een van die ontploffings,” het Mathe gesê. ŉ Uitgebrande 3-reeks BMW is ook op die toneel aangetref. Dié motor is verlede maand in Kagiso gesteel. Die polisie het ŉ beroep op mense in die Soweto-omgewing gedoen om op die uitkyk te wees vir die enkelkajuit Ford-bakkie, asook ŉ silwerkleurige BMW waarin die rowers gevlug het.